b"\n_START_ARTICLE_\nAjuntament de Borred\xc3\xa0\n_START_SECTION_\nDescripci\xc3\xb3\n_START_PARAGRAPH_\nEdifici entre mitgeres estructurat en planta baixa i tres pisos superiors i coberta de teula \xc3\xa0rab. Les obertures es distribueixen als tres nivells de forma ordenada, tres per planta, ressaltant la import\xc3\xa0ncia del primer pis amb una balconada de ferro forjat senzilla. Totes les obertures s\xc3\xb3n allindanades amb llindes de pedra monol\xc3\xadtica, a excepci\xc3\xb3 de les del tercer pis, arcs escarsers de majors dimensions que les de pisos inferiors, antigament usats com a assecadors de la llana, molt comuns a la vila. El parament \xc3\xa9s de petites pedres poc treballades, disposades en filades i unides amb morter. Destaca tamb\xc3\xa9 l'entrada de la planta baixa, s\xc3\xb3n tres arcs escarsers que a manera de p\xc3\xb2rtic, retrassen l'entrada a l'edifici pr\xc3\xb2piament dit.\n_START_SECTION_\nHist\xc3\xb2ria\n_START_PARAGRAPH_\nDes del s. XVII es t\xc3\xa9 documentada l'exist\xc3\xa8ncia de l'immoble, destinat a la casa del com\xc3\xba. Els batlles i regidors eren nomenats pels abats de Ripoll, senyors jurisdiccionals del lloc, entre els pagesos benestants del terme; a partir de finals del s. XVIII comencen els nomenats paraires que acaben controlant la vida del nucli. Amb la reforma del r\xc3\xa8gim municipal, l'abat proposava el batlle per dos anys, aquest escollia tres regidors i els c\xc3\xa0rrecs es confirmaven per reial audi\xc3\xa8ncia._NEWLINE_L'edifici, seu de l'ajuntament des del final s. XIX, fou totalment restaurat el 1980 per la diputaci\xc3\xb3 de Barcelona que modific\xc3\xa0 l'interior, adaptant-lo com a depend\xc3\xa8ncies municipals i altres serveis (arxiu municipal, dispensari, etc.)"